மேலும் ஊர் நன்மைக்காகவும் எம் ஈழ நன்மைக்காகவும் பல்வேறு யாகங்கள், அர்ச்சனைகள் இத்தலத்தில் இடம்பெற்று வருகிறது. இத்தலத்தின் பெருமைகளையும் மூர்த்தி பேதங்களின் சிறப்பையும் பல நூல்கள் எடுத்தியம்புவதன்மூலம் இத்தலம் பெருமை அடைகிறது. பஞ்சமுக விநாயகர் திருவூஞ்சல் பஞ்சமுகவிநாயகர் பெருமையை கூறுகிறது. இது கதிர்காமநாதனால் ஆக்கப்பட்டது. பிள்ளையார் கதை, விநாயகர்; அகவல் இதுவும் இணுவையூர் கதிர்காமநாதனால் ஆக்கப்பட்டது. மேலும் ஸ்ரீ பரராஜசேகரப்பிள்ளையார் பிரபந்தங்கள் என்ற நூலும் இத்தலத்தினதும் திருவுருவங்களினதும் சிறப்பினை எடுத்தியம்புகின்றது. 1997ம் ஆண்டு நடைபெற்ற கும்பாபிஷேக காலத்தின்போது ஒலிநாடா வெளியிடப்பட்டது. இது இணுவை பிம்மஸ்ரீ வீரமணி ஐயராலும் சுசீலாவாலும் இயற்றப்பட்டு ரமணியின் இசையமைப்பில் தென் இந்திய பாடகாரான மசேவியா வாசுதேவனால் பாடப்பட்டதாகும்.